प्रणब दा लेंगे विधायकों की क्लास  
वित्तमंत्री और कांग्रेस के वरिष्ठ नेता प्रणब मुखर्जी विधायकों की क्लास लेंगे। प्रणब की ये क्लास बंगाल में चुनकर आए नए विधायकों के लिए होगी।
वित्तमंत्री और कांग्रेस के वरिष्ठ नेता प्रणब मुखर्जी शुक्रवार से विधायकों की क्लास लेंगे। प्रणब मुखर्जी की ये क्लास पश्चिम बंगाल में चुनकर आए नए विधायकों के लिए होगी जिसमें उन्हें सदन की कायर्वाही, विधायकों के अधिकार और कर्तव्य बताए जाएंगे। पढ़ाना प्रणब मुखर्जी के लिए नई बात नहीं है। करीब पचास साल पहले राजनीति में आने से पहले वो बंगाल के 24 परगना जिले के एक कॉलेज में पॉलिटिकल साइंस पढ़ाते थे।  बंगाल कांग्रेस के अध्यक्ष का कहना है कि इस तरह की क्लास पहले भी होती रही हैं लेकिन इस बार गठबंधन की सरकार होने की वजह से ये ज्यादा अहम है। हाल में हुए चुनावों में कांग्रेस के 42 विधायकों में से 27 पहली बार चुनकर आए हैं।